Mazimuriyaa.
119.
Barenttu ogiyaan tooshii bayinnawanttunne, Med'inaa Godaa higgiyaadan hamettiyaawanttu, anjjetteedawantta. 
I odeeddawaa ootsiyaawanttunne barenttu kumentsaa wozanaappe Aa siik'iyaawanttu, anjjetteeddawantta. 
Unttunttu balabaa ootsikkino; S'oossaa ogiyaan hamettiino. 
Ne wogaw ammanettiide naagana mala, neeni nuuna azazaadda. 
Ne awaayoo azazettiyaawan ta ogii minnanaadan amottay. 
Yaatooppe, ne azazuwaa ubbaa hayzzaadde, taani ubbakka yeellatikke. 
Ne s'illo pirddaa tamaaraade, taani neena suure wozanaappe galatana. 
Taani ne awaayuwaadan ootsana; taana ubbakka yeggoppa. 
Yalagay bare ogiyaa geeshsha ootsiide wooti naaganaw danddayii? Ne k'aalay giyaawaadan de'ooppe danddayee. 
Taani ta polo wozanaappe neena koyay; ne azazotuwaappe wora hamettennaadan taana naaga. 
Taani neena naak'k'ennaadan ne k'aalaa ta wozanaan wotsaad. 
Abeet Med'inaa Godaw, neeni galatetta! Ne awaayuwaa taana tamaarissa. 
Ne doonaappe keseedda pirddaa ubbaa, taani ta ins's'arssan oday. 
Duretetsan nashettiyaawaadan, taani neeni odeedda k'aalan nashetay. 
Ne wogatuwaa zaara zaaraadde k'oppaynne ne ogiyaa loytsa akeekay. 
Taani ne awaayuwaan nashetay; ne k'aalaakka taani dogikke. 
Taani pas'a de'ana malanne ne k'aalaw azazettana mala, taw ne k'oomaw keekabaa ootsa. 
Ne higgiyaa giddon de'iyaa malalissiyaa tumatetsaa, taani be'ana mala, ta ayifiyaa dooyaa. 
Taani ha sa'aan imatsaa; ne azazotuwaa taappe gentsoppa. 
Taani ubbaa wode, ne pirddaa loytsa laamotay. 
Otorettiyaawanttu, shek'k'etteeddawantta, ne azazuwaappe wora hamettiyaawantta, neeni seeraasa. 
Taani neeni odeeddawaa ootseedda diraw, unttunttu boriyaanne unttunttu kad'iyaa ta bollaappe digga. 
Haray atto kaappatuu shiik'iide, ta bolla mak'ettooppekka, taani, ne k'oomay, ne awaayuwaa zaara zaaraadde k'oppana. 
Neeni odeedda k'aalatuu taana nashechchiino; unttunttu taana zoriino. 
Taani hayk'k'ana hanay; neeni geedda k'aalaadan ta shemppuwaa ashsha. 
Taani ta ogiyaawaa new odina, neeni taana sisaadda; simmi, ne awaayuwaa taana tamaarissa. 
Ne wogaa ogiyaa taana akeekissa; malalissiyaa ne oosuwaa taani zaara zaaraadekka k'oppana. 
Kayyuu dareeddawaan ta shemppuu daabureedda; neeni geedda k'aalaadan taana minisa. 
Worddo ogiyaa taappe haassa; ne aad'd'o keekkatetsan ne higgiyaa taana tamaarissa. 
Tumuwaa ogiyaa dooraad; ne pirddaa hayzzaad. 
Abeet Med'inaa Godaw, taani neeni odeeddawaa minisa oyk'k'aad; simmi taana yeellayoppa! 
Neeni ta wozanaa la"a keseedda diraw, taani ne azazuwaa ogiyaan wos's'ay. 
Abeet Med'inaa Godaw, ne awaayuwaa biletsaa taana tamaarissa; taani wurssetsay gakkanaw Aa naagana. 
Taani ne higgiyaa naagana malanne ta kumentsaa wozanaappe taani aw azazettana mala, neeni taw akeekaa imma. 
Ne azazuwaa ogiyaan taana kaaletsa; ayaw gooppe, taani an nashetay. 
Ta wozanaa amuwaakko gidennaan, neeni odeedda k'aalaakko zaara. 
Patsennabaa s'eellenna mala, ta ayifetuwaa te"a; ne ogiyaan ta de'uwaa ooratsa. 
Neeni yayetana mala, neeni gelo k'aalaa taw, ne k'oomaw pola. 
Yashshiyaa boriyaa taappe digga. Ne pirdday ay mala lo"ee! 
Taani ne wogaa naaganaw amottay; neeni s'illuwaa gidiyaa diraw, ta de'uwaa ooratsa. 
Abeet Med'inaa Godaw, aggena ne siik'uwaa taana bessa; neeni geedda k'aalaadan taana ashsha. 
Taani ne k'aalan ammanettiyaa diraw, taana boriyaawanttoo zaaranaw danddayay. 
Taani ne pirddan nashshechchaa ootsiyaa diraw, ta ins's'arssaappe tumatetsaa k'aalaa d'ayissoppa. 
Taani ubbaa gede, med'i med'inawukka ne higgiyaw azazettana. 
Taani ne wogaa poliyaa diraw, aakuwaan hamettana. 
Taani kaatetuwaa sintsan ek'k'aade, neeni odeeddabaa odaadde yeellatikke. 
Taani dosiyaa ne azazotuwaan nashettay 
Taani siik'iyaa ne azazotuwaa bonchchay; ne awaayuwaakka zaara zaaraadde k'oppana. 
Neeni taw, ne k'oomaw, immeedda k'aalaa k'oppa; he k'aalan taani hidootaa ootsay. 
Neeni, «Taani neena pas'a wotsana» geedda k'aalay ta tuggaa wode taana mintsetseedda. 
Otoranchchatuu taana likkiyaappe aatsiide shek'iino; shin taani ne higgiyaappe sher"i giikke. 
Abeet Med'inaa Godaw, beniideppe de'iyaa ne pirddaa taani hassayay; hewan taani minetay. 
Iitatuu ne higgiyaw azazettenawaa be'ina, yiluu taana wod'eedda. 
Taani de'iyaa allaga biittan, ne awaayuu taw yetsaa gideedda. 
Abeet Med'inaa Godaw, taani k'amma ne suntsaa k'oppay; ne higgiyaakka naagay. 
Ne wogaw azazettiyaawe taw anjjo gideedda. 
Abeet Med'inaa Godaw, taana gakkeedda saamay neena; taani ne k'aalaw azazettana yaagay. 
Taani ta kumentsaa wozanaappe neena woossay. Neeni geedda k'aalaadan taw k'aretta. 
Taani ta ogiyaa akeeka s'eellaade, neeni odeeddabaakko simmaad. 
Taani ne azazuwaa naaganaw, elleellanaappe attina takkikke. 
Iitatuu taana wodoruwaan k'achchooppekka, taani ne higgiyaa dogabeykke. 
Ne s'illo pirddaa diraw, neena galatanaw, taani k'amma bilahe dendday. 
Taani new yayyiyaawanttu ubbawunne ne wogaa naagiyaawanttoo dabbo. 
Abeet Med'inaa Godaw, sa'ay aggena ne siik'uwaan kumeedda; ne awaayuwaa taana tamaarissa. 
Abeet Med'inaa Godaw, ne geedda k'aalaadan, taw ne k'oomaw keekkabaa ootsaadda. 
Taani ne azazotuwaan ammanettiyaa diraw, lo"o pirddaanne eratetsaa taana tamaarissa. 
Taani murettanaappe kase wora hamettaad; shin ha"i ne k'aalaw azazettay. 
Neeni keeka; neeni keekkabaa ootsaasa; ne awaayuwaa taana tamaarissa. 
Otoranchchatuu taana wordduwaa okkiino; shin taani ne wogaa ta kumentsaa wozanaappe naagana. 
Unttunttu wozanay ubbakka donc'c'illowantta; shin taani ne higgiyan nashetay. 
Taani muretteeddawe taw lo"eedda; ayaw gooppe, ne awaayuwaa tamaaranaw taana maaddeedda. 
Daro sha"u work'k'aappenne biraappe, ne doonaappe keseedda higgii taw aad'd'ee. 
Taana ne kushii med'd'eeddanne giigisseedda. Ne azazuwaa taani tamaarana mala, taw akeekaa imma. 
Taani ne k'aalan hidootaa wotsiyaa ootseedda diraw, new yayyiyaawanttu taana be'iide nashetino. 
Abeet Med'inaa Godaw, ne pirdday s'illa gidiyaawaanne neeni amaneteedawaa gido diraw taana mureeddawaa eray. 
Neeni taw ne k'oomaw geedda k'aalaadan, aggena ne siik'uu taana miniso. 
Taani pas'a de'ana mala, taw k'aretta; ayaw gooppe, ne higgii taana nashechchee. 
Otoranchchatuu wordduwaan taana mootiyaa diraw, yeellatino. Taana gidooppe, taani ne wogatuwaa zaara zaaraadde k'oppay. 
New yayyiyaawanttunne, neeni odeeddabaa eriyaawanttu ubbay, taakko yiino. 
Taani yeellatenna mala, ne awaayoo azazettiyaawan tooshii bayinnawaa gidaarikkitaa! 
Neeni taana ashshana mala, taani naagaadde daaburay; taani ne k'aalan hidootaa ootsay. 
Neeni geedda k'aalay polettina be'anaw s'eelliidde, ta ayifii galjjeedda. Taani, «Neeni taana awude mintsetsaniishsha?» yaagay. 
C'uwaan kak'k'eedda ogoruwaa gidaade gunddaad; gidooppenne, ne awaayuwaa balikke. 
Taani ne k'oomay awude gakkanaw naagoo? Taana yederssiyaawantta neeni awude pirddanii? 
Ne higgiyaa naagenna otoranchchatuu, taana kuddissana giide, taw ollaa bookkiino. 
Ne azazotuu ubbay ammantsiyaawantta. Taana asatuu wordduwaan yederssiyaa diraw, ha"i taana maadda! 
Unttunttu taana wod'i diggeeddinoshin; taani ne wogaa aggabeyikke. 
Aggena ne siik'uwaan ta de'uwaa naaga; hewenne, neeni ne doonaappe odeeddawaa taani naaganaassa. 
Abeet Med'inaa Godaw, ne k'aalay med'inaassa; ikka saluwaan minniide de'ee. 
Neeni yeletaappe yeletaa gakkanaw ammanettiyaawaa. Neeni ha sa'aa baasaade essaadda; ikka minniide de'ee. 
Neeni geeddawaadan ubbabaykka hachchi gakkanaw minniide de'ee; ayaw gooppe, ubbatuukka ne k'oomatuwaa. 
Ne higgii taana nashechchiyaabaa gidenentto, ta tuggaa wode taani d'ayana shin. 
Ne wogaa ubbakka dogikke; ayaw gooppe, neeni an taana pas'a wotsaadda. 
Taani newaattee; taana ashsha; ayaw gooppe, taani ne wogaa naaganaw koyay. 
Iitatuu taana d'ayissanaw kuukuliide naagiino; shin taani neeni odeeddawaa k'oppay. 
Polo geetettobaw ubbabaw zaway de'iyaawaa taani be'aad; shin ne higgiyaw zaway baawa. 
Taani ne higgiyaa waata dosayttaa! Gallassaa kumentsaa taani k'oppiyaawe Aa. 
Ne azazotuu ubbaa wodekka taananna de'iyaa diraw, unttunttu taana ta morkkatuwaappe aad'd'eeda eranchcha kessiino. 
Taani neeni odeeddawaa k'oppiyaa diraw, taana tamaarisseedda ubbaappekka aad'd'eeda akeekay taw de'ee. 
Taani ne wogaw azazettiyaa diraw, c'imatuwaappe aatsaade akeekay. 
Taani ne k'aalaw azazettanaw koyiyaa diraw, ta gediyaa iita ogiyaa ubbaappe naagaad. 
Neeni taana tamaarisseedda diraw, taani ne pirddaappe wora babeykke. 
Ne k'aalay ayaa mal"ii! Eessaa ililuwaappekka aad'd'iide, ta doonaan mal"ee. 
Ne wogaappe akeekaa demmaad; hewaa diraw, taani geella ogiyaa ubbaa is's'ay. 
Ne k'aalay ta gediyaw s'omppiyaa, ta ogiyawukka poo'uwaa. 
Ne s'illo pirddaadan de'anaw, taani c'aak'k'eedda c'aak'uwaa mintsana. 
Taani daro tuggataad; abeet Med'inaa Godaw, neeni geedda k'aalaadan taana pas'a wotsa. 
Abeet Med'inaa Godaw, ta doonaappe kesiyaa galataa, yarshshuwaa akka; taana pirddaa tamaarissa. 
Ta shemppu metuwaa bollaa de'inttokka, taani ne higgiyaa dogikke. 
Iitatuu taw gitiyaa yeggeeddino; shin taani ne wogaappe sher"i gabeykke. 
Neeni odeeddabay med'inaw tawaa; ee, I ta wozanaw nashshechchaa. 
Taani med'inaw, wurssetsaa gakkanaw ne awaayuwaadan ootsanaw k'achchaad. 
Taani laa"u k'ofay de'iyaa asatuwaa is's'ay; shin ne higgiyaa siik'ay. 
Neeni taw k'osetta attiyaa saanne ta gonddalliyaa; taani ne k'aalan hidootaa ootsay. 
Taani ta S'oossaa azazuwaa naagana mala, hinttenoo, iitabaa ootsiyaawanttoo, taappe haakkite! 
Neeni geedda k'aalaadan taana minisa; yaatooppe, taani pas'a de'ana. Taani hidootan naagiyaaban taana yeellayoppa. 
Taana zemppissa; yaatooppe, taani saro de'ana; taani ubbaa wode ne awaayuwaa hayzzana. 
Ne awaayuwaappe wora biyaawantta ubbaa neeni akkakka; unttunttu c'imuu c'oo mela. 
Sa'aan de'iyaa iitatuwaa ubbaa neeni pituwaadan paydaasa; hewaa diraw, taani neeni odeeddabaa siik'ay. 
Ta bollay new yayyiide kokkoreedda; taani ne pirddaw yayyay. 
Likkebaanne s'illobaa ootsaad; Taana uk'k'unniyaawanttoo oloppa. 
Taana ne k'oomaa maaddanaw waase gida; Taana otoranchchatuwaan uk'k'unnissoppa. 
Neeni, «neena ashshana» geedda s'illo k'aalaa polo gaade naagishin, ta ayifii galjjeedda. 
Taw, ne k'oomaw, neeni aggena ne siik'uwaadan ootsa; ne awaayuwaakka taana tamaarissa. 
Taani ne k'oomaa; neeni odiyaabaa taani erana mala, akeekaa taw imma. 
Abeet Med'inaa Godaw, asatuu ne higgiyaa mentseedda diraw, neeni pirddana wodii ha"a. 
Taani ne azazuwaa work'k'aappe aatsaade siik'ay; Ee, geeshsha work'k'aappekka aatsaade siik'ay. 
Hewaa diraw, taani ne wogatuu ubbay giyaawaadan hamettay; geella ogiyaa ubbaa taani is's'ay. 
Neeni odeeddabay malalissiyaabaa; hewaa diraw, taani aw azazettay. 
Ne k'aalaa biletsay poo'uwaa immee; akeekay pac'c'eeddawanttoo akeekaa immee. 
Taani ne azazoo, daro saamettaade ta doonaa dooyay. 
Haa taakko simma; ne suntsaa siik'iyaawanttu ubbaw neeni ootsiyaawaadan tawukka k'aretta. 
Neeni geedda k'aalaadan ta hemetaa suurissa; ay nagaraynne taana mooddoppo. 
Taani ne wogaw azazettanaw, taana uk'k'unneeddawanttu kushiyaappe woza. 
Ta bolla, ne k'oomaa bolla, ne som"uwaa poo'issa; ne awaayuwaakka tamaarissa. 
Ne higgiyaw Asay azazettibeena diraw, ta ayifiyaappe afotsay shaafaadan goggee. 
Abeet Med'inaa Godaw, neeni s'illuwaa; ne pirddaykka likke. 
Neeni odeeddabay s'illuwaanne ubbaa ammanettiyaawaa. 
Ta morkketuu ne k'aalaa toochcheedda diraw, ne k'aalaa mishuu ta gomppan ees's'i keseedda. 
Neeni geedda k'aalay daroppe ammanettiyaawaa; taani, ne k'oomay Aa siik'ay. 
Taani guutsanne kad'etteedda asaa; gidooppenne, taani ne wogaa dogikke. 
Ne s'illotetsay med'inaw de'ee; ne higgiikka tuma. 
Metuunne tuggay taana gakkeedda; shin ne azazotuu taana nashechchiino. 
Neeni odeeddabay med'inawukka s'illuwaa; taani pas'a de'ana mala, akeekaa taw imma. 
Abeet Med'inaa Godaw, kumentsaa wozanaappe, new waassaad; taw alla. Taanikka ne awaayuwaa azazettana. 
Taani new waassaad; taana ashsha; taanikka neeni odeeddabaa ootsana. 
S'alk'k'ii dolenna guuran denddaade, «Taana maadda» gaade new waassay. Neeni taw geedda k'aalan hidootaa ootsay. 
Ne k'aalaabaa zaara zaaraadde k'oppanaw, k'amma utta ak'ay. 
Abeet Med'inaa Godaw, aggena ne siik'uwaa diraw, tawaa sisa; ne s'illo pirddaadan taana pas'a wotsa. 
Iitabaw taana yederssiyaawanttu, taakko mateeddino; unttunttu ne higgiyaappe haakkiino. 
Shin abeet Med'inaa Godaw, neeni ta matan de'aassa; ne azazotuu ubbaykka tuma. 
Taani benippe doommaade, neeni odeeddabaa tamaaraad; Aa neeni med'inaw minisa essaadda. 
Ta tuggaa be'aade, taana ashsha; ayaw gooppe, taani ne higgiyaa dogabeykke. 
Ta diraw mootettaade taana woza; neeni geedda k'aalaadan taana pas'a wotsa. 
Ne awaayuwaa unttunttu akkena diraw, atotetsay iitatuwaappe haakuwaan de'ee. 
Abeet Med'inaa Godaw, ne k'aretay dara; ne s'illo pirddaadan taana pas'a wotsa. 
Ta morkketuunne taana yederssiyaawanttu dara; shin taani neeni odeeddawaappe sher"i giikke. 
Unttunttu ne azazotuwaa naagenna diraw, taani kaddiyaawantta be'aade shenetaad. 
Abeet Med'inaa Godaw, taani ne wogaa siik'iyaa siik'uwaa k'oppa; aggena ne siik'uwaadan taana pas'a wotsa. 
Ne k'aalay koyiroppekka tuma; ne s'illo pirdday ubbaykka med'inaw de'ee. 
Kaappatuu taana c'oo yederssiino; shin ta wozanay ne k'aalaw yayyee. 
Darobaa omoodeedda Asay nashettiyaawaadan, neeni geedda k'aalan taani nashetay. 
Taani wordduwaa is's'aynne shenetay; shin ne higgiyaa siik'ay. 
Ne s'illo pirddaa diraw, taani neena gallassan laappu gede galatay. 
Ne higgiyaa siik'iyaawanttoo kumentsaa sarotetsay de'ee; unttuntta ubbakka ayaynne d'ubbanaw danddayenna. 
Abeet Med'inaa Godaw, taani ne atotetsaa hidootaan naagay; ne azazotuwaakka ootsay. 
Taani neeni odeeddabaa naagay; taani daroppe Aa siik'ay. 
Taani ne wogawunne neeni odeeddawoo azazettana; ayaw gooppe, ta ogiyaa ubbaa neeni be'aasa. 
Abeet Med'inaa Godaw, ta waasuu, ne sintsa gakko; neeni geedda k'aalaadan taw akeekaa imma. 
Ta watiwatuu ne sintsa gakko; neeni geedda k'aalaadan taana ashsha. 
Neeni ne awaayuwaa taana tamaarissiyaa diraw, ta doonaappe galatay pulttana. 
Ne azazotuu ubbay s'illo gidiyaa diraw, ta ins's'arssay ne k'aalaabaa yes's'ana. 
Taani ne wogaa dooreedda diraw, ne kushii taana maaddanaw giigeeddawaa gido. 
Abeet Med'inaa Godaw, neeni taana ashshana mala laamotay; ne higgiikka taana nashechchee. 
Taani neena galatana mala, taana pas'a wotsa; ne pirddaykka taana maaddo. 
Taani bayeedda dorssaadan bichchaaray; taana ne k'oomaa koya; ayaw gooppe, taani ne azazuwaa dogabeykke. 
