Iyyooba.
33.
«Iyyoobaa, ha"i taani odiyaawaa sisa; ta giyaawaa ubbaa hayzza. 
Haasayanaw giigaad; ta k'aalatuukka ta ins's'arssaa s'eeran de'iino. 
Ta haasayiyaa k'aalatuu ta wozanaa suuretetsaa k'onc'c'issiino; taani eriyaawaa ta ins's'arssay tumatetsan haasayee. 
Taana S'oossaa Ayyaanay med'd'eedda; Ubbaa Danddayiyaa S'oossaa shemppuu taw de'uwaa immeedda. 
Neeni danddayiyaawaa gidooppe, taw zaaruwaa imma; neena giigissaade, taananna gakketa. 
«Be'a, taani S'oossaa sintsan ne mala; k'ay taanikka urk'k'aappe med'ettaad. 
Neeni taw yayyiyaa gaasuu baawa; taani neena naak'k'ikke. 
«Ne haasayaa ubbaa taani hayzzaadde takkaad; neeni hawaadan yaagishin sisaad; 
‹Taani geeshshanne tooshii bayinna asaa; taani s'illuwaanne nagaraa ootsabeenna asaa. 
Shin S'oossay taana muranaw gaasuwaa koyee; I taana bare morkkiyaadan paydee. 
Ta gediyaa gediyaa birataan k'achchee; taani tanggiyaa tangguwaa ubbaakka I wochchee› yaagaadda. 
«Iyyoobaa, neeni ha haasayan likke gidakka! Ane taani new oday; S'oossay asaappe aad'd'ee. 
Neeni, ‹S'oossay taani haasayeedda haasayaw zaaruwaa immenna› gaade, ayaw aanana palumettay? 
Asay akeekanappe attina, S'oossay ha duma duma ogiyaan haasayee. 
«Asay k'amma hiis'an gisiide, gem"ishshuwaa pannuro wode, S'oossay akumuwaaninne sas'aan haasayee. 
He wode Asay sisanaadaan haytsaa dooyee; bare seerankka I unttuntta dagantsee. 
Yaatiide Asay nagaraa ootsennaadan te"ee; otoruwaakka asaappe diggee. 
S'oossay asaa bashshaappe ashshee; hayk'uwaappekka naagee. 
«S'oossay asaa sakuwaa hiis'an de'oodekka, bare balaappe simmanaadan seeree. 
Hewaadan haniide, harggeedda uray katsaa is's'ee; daro mal"o k'umaykka Aa sheneyee. 
Aa ashuukka gilk'k'iide wuree; Aa bollaykka melina, mek'etsay paydetee. 
Aa shemppatta duufuwaakko, Aa de'uwuukka hayk'k'uwaa kiitanchchatuwaakko mateedda. 
«Asaw suure ogiyaa bessiyaa, sha"an paydetiyaa kiitanchchatuwaappe ittuu aw gaannatanaw yintto, 
aw k'arettiide, ‹I duufuwaa gelennaadan Aa ashshana. Taani aw woziyaawaa demmaad› yaagintto, 
Aa bollay yalagana; Aa yalagatetsaa wolk'k'aykka aw simmana. 
He bitanii S'oossaa woosana; S'oossay Aa woosaa sisana. S'oossay aw Aa s'illotetsaa zaariyaa diraw, I nashshechchan S'oossaw goyinnana. 
He wode asaa sintsan I hawaadan yaagana; ‹Taani nagaraa ootsaad; suurebaakka geellayaad; shin S'oossay ta bayzzuwaadan taw c'iggibeenna. 
Duufuwan gelennaadan taana ashsheeda; hekko, ha"i pas'a de'aade, poo'uwaa be'ay› yaagana. 
«Be'ite, S'oossay asaw hawaa ubbaa zaari zaariide ootsee; 
asaa duufuwaan geliyaawaappe ashshee; de'uwaan I nashshettanaadan ootsee. 
«Simmi Iyyoobaa, taani odiyaawaa hayzzaadde sisa. Ane neeni c'o"u giina, taani haasayay. 
Neeni haasayanaw koyiyaawe de'ooppe, taw haasaya. Taani neeni s'illuwaa gidiyaawaa bessanaw koyay. 
Hewe d'ayooppe, c'o"u gaade, taani haasayiyaawaa sisa. Neena taani aad'd'eeda eratetsaa tamaarissana» yaageedda. 
